L'hospital Trueta ha començat a tancar les UCI provisionals habilitades per la crisi sanitària. La posada en marxa, dimecres passat, de la nova unitat d'hospitalització a la planta 9a B destinada exclusivament pacients amb covid-19 ha permès tancar la UCI 3, situada a l'hospital de dia polivalent i endocrinològic, i la UCI 5, situada a les urgències de pediatria. La següent UCI que està previst buidar serà la 6, situada a la zona d'hospitalització de pediatria. Durant aquest dies, estan fent una neteja intensa de les dues UCI tancades. Aquest dimarts han tornat a posar en marxa l'hospital de dia i, a partir del 4 de maig, preveuen recuperar fins al 30% l'activitat presencial de consultes externes.  Aquest dimarts al matí, la unitat de crítics i semicrítics de la 9a B tenia ocupats catorze dels 28 llits disponibles. La posada en marxa d'aquesta unitat té per objectiu disposar d'una zona covid-19 de manera fixa i permanent a l'hospital, guanyar llits de crítics i semicrítics i poder començar a buidar les UCI provisionals que s'han muntant. Segons informa l'hospital en un comunicat, la intenció és anar recuperant la normalitat de mica en mica, sempre que l'evolució de la pandèmia ho permeti. Des de finals de la setmana passada i durant aquesta setmana fan una neteja intensiva dels espais que havien servit d'UCI provisional. Aquest dimarts ha començat l'activitat a l'hospital de dia polivalent i endocrinològic on estan citats els primers pacients a fer-se tractaments. La pandèmia va obligar a convertir aquest espai en una unitat de crítics. L'activitat d'aquest espai també anirà incrementant de manera progressiva per mantenir les mesures de seguretat establertes. Durant les darreres setmanes, s'ha estat fent el 20% de tractaments, que es realitzaven a l'edifici ambulatori. Reactivar les consultes externes Si l'evolució de la pandèmia ho permet, a partir del dia 4 de maig està previst que comenci a incrementar l'activitat presencial de consultes externes que s'havia vist reduïda a un 10% (l'activitat que era inajornables i que s'havia de fer amb la presència del pacient). El fet de començar a activar l'activitat ambulatòria ha obligat el centre a prendre un seguit de precaucions per poder garantir les mesures de protecció ordenades per les autoritats sanitàries. La previsió és recuperar fins a un 30% de l'activitat habitual de consultes externes, on normalment es feien unes 900 visites al dia. Així, calculen que es visitaran presencialment unes 300 persones, que seran citades segons la necessitat que sigui visita presencial. Continuaran prioritzant, però, les visites telefòniques i telemàtiques sempre que es pugui. Com a mesura per evitar aglomeracions a les sales d'espera i poder mantenir les distàncies de seguretat, demanaran als pacients que arribin a l'hora que els han citat i no abans, perquè s'estiguin el menys temps possible esperant. Una altra de les demandes és que no vagin acompanyats i que portin una mascareta quirúrgica.   El comitè de seguiment de la covid-19 a l'Hospital Trueta es reuneix diàriament per valorar l'evolució de la pandèmia i prendre les decisions oportunes en cada moment.

Summary: El Trueta comença a tancar les UCI provisionals i la nova unitat de crítics i semicrítics serà permanent


La banda escocesa Texas ha portat aquest divendres al Festival de Cap Roig de Palafrugell (Baix Empordà) la vitalitat a ritme de pop i soul, la fórmula que li ha permès mantenir-se dalt dels escenaris durant tres dècades. Amb els Jardins Botànics com a teló de fons, la formació liderada per Sharleen Spiteri i la seva veu suggeridora, ha rememorat alguns dels seus 'hits' –com ara 'Lover', 'Halo' i 'Summer son'- durant bona part del concert si bé també han interpretat alguns temes del seu darrer disc, 'Jump on board', amb temes com 'Let's work it out' o 'Tell that girl'.  Les entrades per aquest concert es van exhaurir fa un mes.  Els escocesos Texas, una de les bandes de referència del britpop amb més de 40 milions de discos venuts, han demostrat aquest divendres al Festival de Cap Roig de Palafrugell (Baix Empordà) que la seva música segueix emocionant al públic. La mítica 'Lover' ha estat el punt d'arrencada que ha fet vibrar des del primer minut els espectadors, seguit d'un altre dels seus 'hits', 'Halo', que ha posat el públic dempeus.  La cantant i guitarrista Sharleen Spiteri, enèrgica i molt propera, ha elogiat la bellesa del paisatge de la zona tot comparant-ho amb "el paradís". Quan portava només tres cançons, s'ha passejat per al públic fent bromes i interessant-se per si ho estaven gaudint.  Durant bona part del concert han sonat temes coneguts de la banda com 'Everyday now' i 'So called friend', aquest últim interpretat amb l'ajuda d'una persona del públic. Pel que fa a les cançons del nou disc, publicat l'any passat, els escocesos han tocat 'Let's work it ou', 'Tell that girl' i 'Midnight'. L'energia i els ritmes de pop i soul han estat molt presents en aquest concert, on també hi ha hagut un moment en què Spiteri, amb la seva veu suggeridora, ha versionat 'Tired of being alone' d'Al Green tocant el piano i acompanyada de la resta de membres de la banda. El colofó final ha estat la versió de 'Suspicious minds' d'Elvis Presley  Creada el 1986 a Glasgow, la banda va agafar el nom de la pel·lícula 'París, Texas' de Wim Wenders. Des de llavors, han publicat un total d'onze àlbums. Aquest últim, 'Jump on board', arriba després de treure 'The Conversation' el 2013 amb el que van trencar els vuit anys de silenci arran de l'aneurisme cerebral d'Ally McErlaine. La banda explica en el seu web que aquest últim treball és com "un nou començament i que és la següent part de la seva història". I avui han volgut deixar ben clar als seus seguidors que, malgrat el pas dels anys, continuen amb ganes de pujar dalt dels escenaris.  El concert s'ha celebrat al Jardins Botànics de Cap Roig i des de fa un mes que les entrades s'han esgotat. Forma part de la gira europea de 'Jump on board'. Demà dissabte també actuaran a Sitges.   El Festival de Cap Roig se celebrarà fins al 22 d'agost. Demà serà el torn d'una altra estrella britànica, Sting, que actuarà juntament amb Shaggy, amb les entrades també exhaurides des de fa dies.

Summary: Texas transmet vitalitat a ritme de pop i soul als Jardins de Cap Roig


La Paeria ha atorgat la llicència d'ocupació de la via pública pel primer sistema públic de lloguer de patinets elèctrics a la ciutat. El prestarà l'empresa LMTS Goflash Spain SL, que té previst disposar durant aquest estiu d'uns 200 d'aquests Vehicles de Mobilitat Personal (VMP), repartits en gairebé un centenar d'ubicacions en diferents punts de la ciutat. L'empresa ha elaborat els seus propis estudis de mobilitat per implantar el servei, que podrà adaptar segons l'ús que tingui el sistema a cada zona. L'usuari haurà d'instal·lar l'aplicació de l'empresa al seu mòbil on podrà trobar geolocalitzats els patinets distribuïts per la ciutat. Un cop arribi a l'indret on són, els podrà desbloquejar i fer anar. Després l'haurà d'estacionar correctament i deixar el vehicle bloquejat de nou, pagant la tarifa corresponent pel temps d'ús. Les tasques de posada en marxa i explotació del sistema, incloent la recàrrega, revisió, manteniment, reparació i trasllat dels patinets aniran a càrrec de l'empresa, que haurà de disposar també d'un espai fora de la via pública per fer-ho, així com del personal necessari. Al començament de la jornada, els treballadors de Goflash distribuiran els patinets a les ubicacions acordades, que hauran d'estar senyalitzades. La circulació i estacionament d'aquests vehicles s'haurà de fer d'acord a l'establert a la normativa general de trànsit i seguretat vial i a l'article 59 de l'Ordenança de Circulació de Vianants i Vehicles de Lleida. La mateixa empresa haurà de recollir els vehicles incorrectament estacionats per posar-los allà on estigui autoritzat. Els patinets hauran de tenir una velocitat màxima de 25 quilòmetres per hora, llum al davant i al darrera, sistema de frenada segur i estar clarament identificats amb la marca i número. Els usuaris hauran de portar casc. La gestió del servei es farà mitjançant una aplicació i una plataforma de gestió a les dades de la qual també tindrà accés l'Ajuntament. L'empresa haurà de tenir contractada una assegurança de responsabilitat civil, que cobreixi tots els possibles danys materials i corporals i les seves conseqüències que puguin derivar-se de l'explotació dels VMP. Per raons d'interès públic, l'Ajuntament podrà ordenar la retirada o reubicació total o parcial dels vehicles. Goflash, que ja està prestant servei en ciutats com Madrid o Saragossa, comptarà amb llicència vigent inicialment fins el 31 de desembre de 2020, seguint els criteris establerts a l'article 59.15 de l'Ordenança de Circulació de Vianants i Vehicles de Lleida i a l'article 5 de l'Ordenança d'Usos de la Via i els Espais Públics de Lleida.

Summary: Lleida tindrà un operador de lloguer de patinets elèctrics


L'associació assegura que ja té adherides mig miler d'empreses ACN Barcelona.-L'assemblea Nacional Catalana (ANC) ha presentat 'Anem per feina', una nova patronal que "desacomplexadament independentista" i que té com a objectiu "omplir forat de representativitat social en l'àmbit de l'empresariat", segons ha explicat el coordinador de la comissió Fem República de l'entitat, David Fernández. Tot i que s'ha donat a conèixer formalment aquest dimecres, l'entitat ja compta amb mig miler d'empreses adherides a qui representen "des d'avui mateix" gràcies a la difusió que n'ha fet en "cercles petits i més propers". 'Anem per feina' té la intenció de presentar-se en societat entre el gener i el febrer de l'any que ve i està oberta a què altres associacions empresarials independentistes s'hi adhereixin, segons ha explicat l'empresària Sílvia Cubo.

Summary: L'ANC presenta 'Anem per Feina', una nova patronal "desacomplexadament independentista"


La diputada de CSQP Jéssica Albiach ha fet efectiva la seva renúncia al càrrec que ocupava al consell de coordinació executiva de Podem Catalunya. Segons fonts properes, ho fa per evitar l'acumulació de càrrecs. A més de parlamentària, Albiach va de número 12 a la llista d'Íñigo Errejón a les primàries de la formació lila. Així mateix, el secretari general de Podem Catalunya, Albano Dante Fachin, ha apartat de la direcció Marc Bertomeu, número u del partit a Barcelona, també afí al sector 'errejonista'. A través d'un comunicat, Fachin justifica la decisió per "millorar el funcionament de l'organització i encarar els reptes polítics dels propers mesos". A banda de Bertomeu, Fachin també ha retirat de l'equip directiu Jesús Sánchez i Alba García. Fonts del partit han explicat a l'ACN que els canvis s'han comunicat aquest mateix dissabte i que no s'ha especificat cap motiu concret. Després d'imposar-se a Albiach a les primàries del juliol, Fachin va incorporar la diputada i a Bertomeu a la coordinació del partit, que comptava amb un total de deu persones. Així com Albiach i Bertomeu estan emmarcats en el sector 'errejonista', Fachin és proper a les tesis de Pablo Iglesias i junts van participar en un acte divendres a Sant Feliu de Llobregat. En la reunió mensual del Consell Ciutadà Català de la formació, Fachin també ha plantejat altres modificacions al si del seu equip. L'àrea de Comunicació passa a ser una responsabilitat coral d'Alberto Quiñones Gascón i Gertrudis Conde Poveda. Així mateix, Jesús Sánchez Téllez canvia l'àrea de Comunicació per Moviments Socials, especialment rellevant per a la construcció del nou espai polític.  Així mateix, la Secretaria de Coordinació Interna s'unifica amb la Secretaria de Feminismes, amb Noelia Bail com a responsable. Alba García passa de ser Secretaria de Coordinació Interna a formar part de la Secretaria de Formació. D'aquesta manera, el nou consell de coordinació executiu queda format per Albano Dante Fachin, Joan Giner (diputat de CSQP), Ruth Moreta, Enver Aznar, Noelia Bail, Laura Haba, Andreu Escobar, Alberto Quiñones i Gertrudis Conde. El Consell Ciutadà Català valora positivament la feina feta pels responsables fins el moment i confia en que aquesta reestructuració estigui a l'alçada dels següents escenaris que Podem haurà d'afrontar.

Summary: Albiach dimiteix de la direcció de Podem Catalunya i Fachin aparta Bertomeu de la coordinació executiva


El president de la Generalitat, Carles Puigdemont, ha assegurat que Catalunya, a menys de 15 dies de l'1-O,  "està preparada" per combatre els ciberatacs que es puguin produir abans i després del referèndum. Després de visitar la seu de l'Agència de Ciberseguretat de Catalunya a l'Hospitalet de Llobregat, Puigdemont ha recordat que durant el 9-N Catalunya "es va convertir en l'objecte de desig del ciberatac" i que amb l'agència, que ja és "una estructura d'estat indispensable" per fer front als reptes del segle XXI en matèria de seguretat, el país compta "amb un ciberparaigua molt potent i poderós" capaç de respondre als atacs que arriben constantment d'arreu del món. Segons ha explicat Jordi Puigneró, secretari per a la Governança de les Tecnologies de la Informació i la Comunicació, durant la primera quinzena d'aquest mes de setembre, l'Agència de Ciberseguretat de Catalunya ha registrat un increment del 200% en els ciberatacs de baixa intensitat i del 16% del ciberincidents, aquells que d'una manera o altre afecten un sistema, respecte el mateix període de l'any passat.

Summary: Puigdemont assegura que Catalunya "està preparada" per combatre els ciberatacs l'1-O


Els Hospitals de Blanes i Calella han acollit aquest divendres un acte en record a la persones que han mort a causa del coronavirus. La Corporació de Salut del Maresme ha volgut celebrar aquest homenatge tenint en compte que la situació d'excepcionalitat actual no permet celebrar vetlles i les famílies no poden acomiadar-se dels seus éssers estimats amb normalitat. Des de l'inici de la pandèmia, als centres de la corporació han estat 51 les persones que han perdut la vida a causa del virus: 20 a l'hospital de Blanes, 24 al de Calella i 7 a l'hospital sociosanitari de Lloret de Mar. L'acte, que s'ha celebrat primer a Blanes i després a Calella, ha comptat amb l'assistència d'un representant dels diferents serveis de la corporació.

Summary: Els hospitals de Blanes i Calella acullen actes d'homenatge a les persones que han mort per coronavirus


Els eurodiputats consideren que l’estat espanyol té la intenció de “perseguir actituds polítiques legítimes” a través de les ordres de detenció ACN Brussel·les.-Els eurodiputats d’Esquerra, Jordi Solé i Josep Maria Terricabras, i el del PDECat Ramon Tremosa han denunciat aquest dijous “l’ús arbitrari” de les ordres europees de detenció per part de la justícia espanyola. En una pregunta dirigida a la Comissió Europea exposen que “l’Estat espanyol està manipulant el sentit de les euroordres amb la intenció de perseguir actituds polítiques legítimes i democràtiques”. En aquest sentit, defensen que “segons els drets fonamentals” aquesta mena d’actituds “mai haurien de ser considerades crims”. Solé, el promotor de la iniciativa, critica que l’Estat espanyol “decideixi retirar les euroordres quan veu clarament que les resolucions li seran desfavorables”, en referència a la retirada de les euroordres contra els consellers destituïts i Puigdemont al desembre. Per altra banda, l’eurodiputat lamenta també que s’adverteixi a les autoritats alemanyes de la presència de Puigdemont al seu territori “però no a les sueques o les daneses” o que l’Estat espanyol detingui a Hervé Falciani “precisament ara”, quan “té interès en què l’extradició dels polítics catalans exiliats a Suïssa fructifiqui”.

Summary: Solé, Terricabras i Tremosa denuncien a la CE que la justícia espanyola fa un “ús arbitrari” de les euroordres


El districte energètic d'Olot o "xarxa espavilada" com l'han rebatejat els seus impulsors continua avançant. A finals d'aquest hivern està previst que entri en funcionament la Sala de les Energies, el "cervell" de tot el projecte perquè és on s'instal·laran les calderes de biomassa i de gas natural que alimentaran tota la xarxa basada en energies renovables. Aquest espai, pensat perquè es pugui visitar i visualitzar des de fora el carrer, s'està construint en l'antic hospital Sant Jaume i s'ha endarrerit per "les sorpreses" tècniques que han anat apareixent per tractar-se d'un edifici vell. Una altra novetat molt destacada és que l'Ajuntament està treballant en l'ampliació de la xarxa a dos punts més, el Casal de la Gent Gran i Can Montsà, de manera que  arribaria a set edificis públics en total.

Summary: Olot vol ampliar el districte energètic, basat en energies renovables, per connectar-hi dos edificis públics més


El president del Cercle d'Economia, Javier Faus, ha demanat al govern espanyol "més claredat" davant la "confusió" al voltant d'algunes mesures per afrontar els efectes de la pandèmia de la covid-19, més inversió i una "estratègia de confiança i predecibilitat". En la intervenció inaugural de la Jornada Econòmica del Cercle, Faus ha avisat que "sense confiança no hi haurà consum" ni tampoc inversió ni turisme i que els escenaris a curt i mig termini per l'economia espanyola "són preocupants" en termes de PIB, desocupació i emergència social. El president del Cercle també ha assegurat que el desig de reobrir l'economia és "legítim" però que s'ha de basar en fets i dades i una estratègia "ben comunicada". Així mateix, ha dit que enfrontar economia i salut és "fals" i ha apostat per a unes respostes a la crisi ""complexes, humils però pragmàtiques, madurades en la cultura del pacte". Segons el president del Cercle, la primera prioritat ara per sortir de la crisi és "recuperar la confiança" i assolir una seguretat "que mai no podrà ser total, però sí suficient". Per això, s'ha mostrat partidari de trobar "el just equilibri" però "sense pretendre la perfecció" ja que "la seguretat total no existeix". Faus ha reivindicat la importància del turisme, del qual ha dit que és un sector que ha estat "menystingut" tot i representar el 12%, demostrar-se "anticíclic" i donar feina a 2,8 milions de persones. L'ha defensat com una "veritable fortalesa" de l'economia catalana i espanyola i ha afegit que cal que avanci cap a un model més sostenible, en què s'integri més parts del territori com l'Espanya buidada o els Pirineus. Pel president del Cercle, el valor del turisme "no s'ha de posar en dubte i mereix tot el suport que i puguem oferir". D'altra banda, Faus -que ha fet aquest discurs abans de donar pas als primers ponents de la tarda, el vicepresident de la CE, Valdis Dombroviskis, i la vicepresidenta espanyola d'Assumptes Econòmics i Transformació Digital, Nadia Calviño- també ha reclamat que la desescalada vagi acompanyada d'una major inversió en sanitat "sigui la que sigui" ja que, ha dit, "sempre serà menor al cost real, fiscal i econòmic, de tenir una activitat dràsticament reduïda". Suport a una política fiscal expansiva En la seva intervenció inaugural, Javier Faus ha apostat per una política fiscal expansiva a curt termini però que torni a adoptar un camí de consolidació fiscal a mig termini. "Sense més inversió pública no ens en sortirem, però només amb inversió pública tampoc", ha subratllat el president de l'entitat, que ha dit que és el moment de "prioritzar i activar" la col·laboració público-privada. En aquest sentit, el Faus ha fet una crida a incrementar la col·laboració entre aquests dos àmbits en tres sectors: en les ciències de la salut, que ha dit que cal "reforçar" per superar futures pandèmies o reptes futurs; el Green New Deal, del qual ha dit que "hem perdut uns anys preciosos" a Catalunya per una "hiper regulació" i la digitalització. "En aquests dos mesos, la rellevància del sector digital ha avançat 15 anys", ha assegurat Faus, que l'ha definit com un "sector essencial per acabar aquesta crisi". Buscar nous consensos per a un pacte d'Estat  El president del Cercle d'Economia també ha situat com una prioritat a llarg termini un "veritable pacte d'Estat" entre partits polítics, totes les administracions públiques, empreses i sindicats que també inclogui un finançament. "Perquè en el segle XXI i davant el repte formidable que tenim per davant cap actor per si sol podrà treure Espanya d'aquesta crisi. És hora de treballar en un major acostament polític, d'aparcar diferències i de buscar grans consensos", ha assenyalat.

Summary: El Cercle d'Economia demana "més claredat" al govern espanyol davant la "confusió" d'algunes mesures contra la covid-19


Els Mossos han rebut l'ordre que abans de les 6 h d'aquest diumenge una dotació uniformada s'ha de personar a tots centres de votació i, si s'hi està fent alguna activitat relacionada amb la preparació del referèndum, identifiquin als responsables i intervinguin el material electoral. El mateix diumenge, els Mossos hauran de posicionar-se a l'accés del local per impedir que s'obri, identificar les persones que hi hagi a dins, requisar el material electoral i comunicar que l'han de desallotjar. La instrucció precisa que en l'actuació ha d'imperar-hi la "contenció" i "mediació" i insisteixen que l'ús de la força "no anirà més enllà" de l'acompanyament de les persones fins a l'exterior del centre o la de permetre obrir un passadís per deixar que hi entri la policia. La força només s'utilitzarà en casos d'agressions a tercers o a agents del cos.  Aquest mateix divendres, s'ha celebrat al Complex Central dels Mossos d'Esquadra a Sabadell una reunió dels comandament per parlar del dispositiu previst per aquest cap de setmana. Segons fonts coneixedores del contingut de la trobada, s'ha posat de relleu que es donarà compliment a les ordres judicials, tot i que tenint en compte els criteris de congruència, oportunitat i proporcionalitat en l'actuació policial.   En aquest sentit, les mateixes fonts remarquen que els Mossos són un cos que estan "al costat de la societat" i que, de fet, aquesta situació en què es troben arriba en un moment en què la policia catalana és "molt respectada i apreciada" per la societat. També, afegeixen, en un moment en què hi ha "molta unió" entre els comandaments.   L'objectiu dels Mossos és aconseguir que aquests dies l'actuació dels agents sigui propera als ciutadans, que hi parlin i que escoltin, que interpretin sobre el terreny, amb l'objectiu de "protegir i acompanyar la societat". Per això, una de les instruccions que s'han donat passar per tenir molta cura en l'ús de la força i només utilitzar-la en aquells casos d'agressions a tercers o a agents policials. A més, en cas que sigui necessari, fer ús de la força quirúrgicament, és a dir, actuar sobre un eventual agressor, no sobre tot un col·lectiu.   En la reunió ha pres la paraula el major dels Mossos, Josep Lluís Trapero, que ha estat aplaudit per tota la sala un cop ha acabat. Les instruccions s'han difós a tots els comandaments perquè aquests les posin en coneixement de tots els agents.

Summary: Els Mossos reben l'ordre d'impedir l'obertura dels col·legis electorals diumenge sense fer ús de la força


Més de 2.000 persones han expressat el seu rebuig pel judici als líders independentistes processats per l'1-O, en la concentració celebrada aquest vespre a la plaça Ricard Viñes de Lleida. Representants de la societat civil i l'alcalde d'Alcarràs, Miquel Serra, han llegit el manifest unitari en què s'ha denunciat la "farsa que representa el judici" i "la judicialització d'un conflicte que és polític" i que també ha volgut reivindicar el dret a l'autodeterminació. Així mateix, s'ha fet una crida a participar "massivament" en les pròximes mobilitzacions i a secundar la vaga general del dia 21. L'acte, organitzat per la plataforma Taula per la Democràcia, ha estat presidit per imatges dels presos i exiliats i ha finalitzat amb el cant de 'Els Segadors'.

Summary: Centenars de lleidatans omplen la plaça Ricard Viñes per rebutjar el judici als líders independentistes


Els desnonaments a les comarques gironines han augmentat un 3,8% durant el 2018 respecte l'any anterior. S'han executat 2.120 casos al llarg de tot l'any, que representa uns sis desnonaments al dia. Gairebé sis de cada deu eren per impagaments del lloguer, mentre que un 36% eren famílies que no podien pagar les seves hipoteques. Els desnonaments per impagament del lloguer han augmentat un 5,5% durant el 2018, arribant als 1.225. Per la seva banda, els desnonaments hipotecaris han seguit disminuint i l'any passat se'n van executar 764, un 7,1% menys. Pel que fa a les clàusules sòl, aquest any s'han registrat 2.256 casos de reclamació i se n'han resolt 2.024. Tot i així, en queden 1.206 pendents. Els desnonaments a les comarques gironines han tornat a augmentar aquest 2018. S'han executat 2.120 casos, segons detalla el Consell General del Poder Judicial (CGPJ) en les dades que presenta periòdicament sobre els efectes de la crisi econòmica als jutjats. Es tracta d'un 3,8% més de casos respecte el 2017 i comporta que durant el 2018 es van executar pràcticament sis desnonaments al dia a la demarcació gironina. Una de les causes d'aquest augment de casos és el nombre de famílies que han perdut la casa per no poder pagar el lloguer. Durant el 2018 1.225 famílies s'han trobat en aquesta situació, fet que representa un 5,5% més que el 2017. Des del 2016 els desnonaments de famílies de lloguer han anat augmentant, passant dels 985 casos el 2015 als 1.225 el 2018. Per contra, el nombre de desnonaments hipotecaris segueix caient a la demarcació. Al llarg del 2018 se n'han registrat 764, fet que suposa un 7,1% menys dels que hi va haver l'any anterior. A diferència dels casos de lloguer, el nombre de desnonaments per impagament de l'hipoteca va arribar al seu pic el 2015 amb 895 desnonaments i des d'aquell any han començat a disminuir. Per altra banda, les dades del CGPJ també registren que es van executar 181 desnonaments per altres motius. Un 15% dels desnonaments de tot Catalunya A nivell de Catalunya s'han executat 13.941 desnonaments. Això significa que les comarques gironines han suposat el 15,21% de totes les famílies que han perdut la seva llar a tot Catalunya. De fet, és el segon territori amb més casos de desnonaments de tot Catalunya, després de Barcelona (9.131). Els segueixen la demarcació de Tarragona (1.822) i Lleida (868). Els jutjats segueixen saturats per les clàusules sòl Els jutjats gironins han resolt 2.024 reclamacions pel retorn de les clàusules sòl. De tota manera, durant el 2018 se n'han ingressat 2.156 més. Això implica que els jutjats segueixen sense poder absorbir tot el volum de demandes que presenten els propietaris contra els bancs pel retorn d'aquestes clàusules incloses en les seves hipoteques. Segons indica el CGPJ encara hi ha 1.206 reclamacions pendents de resolució. Un 40% més de concursos de creditors La situació en els jutjats mercantils tampoc millora, ja que els concursos de creditors han augmentat un 40% el 2018 a la demarcació de Girona. Fins a 112 empreses i particulars han recorregut als jutjats per la seva situació econòmica, mentre que l'any anterior ho van fer només 80. El que sí que han baixat són les demandes per acomiadaments de treballadors. En concret, durant l'any passat se'n van registrar 1.201, un 10% menys que el 2017 (1.335 demandes).

Summary: 2.120 desnonaments executats a les comarques gironines en tot el 2018


El Servei Català de Trànsit (SCT) reclama canvis en la legislació espanyola que regula els vehicles sense conductor perquè la considera  "molt restrictiva". En concret reclama poder començar a oferir alguns serveis sense conductor com els de transport públic i de mercaderies, així com la conducció per autopista, segons ha indicat el coordinador de Mobilitat i Seguretat Viària del SCT, Oscar Llatje, en una entrevista a l'ACN. Ha afegit que l'autopista hauria de ser "el gran laboratori" on comencin a circular "cotxes capaços d'actuar sense conductor o amb la mínima intervenció del conductor" per la seva "configuració i nivell de seguretat" . Llatje ha indicat que "aquests vehicles són molt més segurs que els anteriors" i que, per tant, l'objectiu últim de les reformes que reclamen és millorar la seguretat viària.  El Govern impulsa des de fa més d'un any el Catalonia Living Lab, un "paraigües" amb la indústria i els agents del sector per facilitar el desenvolupament, testeig i validació de la tecnologia del vehicle autònom i connectat. Cadascun dels participants hi té els seus interessos. Trànsit hi participa per millorar la seguretat a les carreteres, Indústria per captar marques estrangeres i tots per impulsar una normativa "més avançada" de l'actual per tal de poder "desenvolupar una indústria una mica més puntera", ha apuntat Llatje. S'han rebut diverses propostes per començar la implantació del vehicle autònom, algunes per l'experimentació de vehicles privats, altres relacionades amb el transport públic i una amb el transport de mercaderies. Però "ara mateix la legislació espanyola no permet experimentar sense conductor i en un vehicle totalment autònom", motiu pel qual Llatje considera que cal ser "menys restrictius" com fan "altres països més avançats".  Dels cinc nivells de vehicle autònom només es permet el 2, que estableix que el conductor ha de ser necessari en tot moment, però molts dels nous turismes ja podrien oferir el nivell 3 o superior, on en determinades situacions el vehicle funciona de forma autònoma sense requerir que el conductor estigui alerta. Un canvi que genera "el propi mercat" Des del SCT no es treballa amb cap calendari definit, s'està a l'expectativa, perquè es desconeix la velocitat amb què avançarà el sector. "És un canvi que no ve dirigit des de dalt, sinó que genera el propi mercat i la demanda de la gent", ha exposat Llatje. En qualsevol cas, els dubtes es comencen a plantejar. En no haver-hi conductor al vehicle, qui pagarà les multes? Llatje ha dit que la multa sempre l'ha de pagar "el responsable del delicte, la infracció o equivocació" i que en els vehicles autònoms aquest serà l'empresa fabricant o la mantenidora, i "tot apunta que serà la mateixa", ha indicat. Els estudis els estan fent els centres d'investigació i les universitats. Per exemple, recentment s'han difós els resultats d'alguns estudis a partir d'enquestes sobre a qui hauria d'evitar atropellar prioritàriament un vehicle autònom en cas de no tenir elecció d'atropellar algú. Llatje considera que "més enllà dels dilemes ètics, està molt bé que la societat vagi assumint que també hi hauran problemes amb la nova tecnologia", però apunta que es porten "a l'extrem" i que "en la realitat no tindran tant de pes com pugui semblar". Ha apuntat que "la màquina és tant ràpida funcionant i té tant bona informació que potser el dilema no s'hi pugui plantejar mai". Entre les marques hi ha "diverses velocitats" d'adaptació a la tecnologia vehicles autònoms. Llatje ha explicat que per una banda hi ha les marques constructures de cotxes que es dediquen al transport de passatgers i mercaderies, que "hi creuen i ho tenen molt clar", i per l'altra "els que no hi creuen tant", que és un sector "una mica conservador i reaccionari, que ha viscut del negoci". Aquests "es mantenen cautelosos perquè saben que al final potser han d'acabar pagant ells", ha reblat.

Summary: Trànsit aposta per l'autopista com el "gran laboratori" per als vehicles sense conductor


Una cinquantena de pares i alumnes de l'escola de Montjuïc de Girona s'han manifestat aquest matí per reclamar que l'autobús públic faci parada directa a l'institut Narcís Xifra, que és el que els toca per zona. Asseguren que el servei actual que ofereix el Consell Comarcal costa 1,5 euros per viatge, mentre que la rest d'alumnes de la ciutat poden anar a classe amb les línies regulars (pagant un bitllet de 40 cèntims). A més, en cas que vulguin agafar l'autobús de línia per estalviar-se diners, els adolescents es veuen obligats a fer transbord (perquè la línia que baixa de Montjuïc no arriba a l'institut) i fer un viatge de tres quarts d'hora per un trajecte que, en cotxe, no supera els deu minuts. Els pares asseguren que l'Ajuntament els havia promès una solució, però que a dia d'avui no s'ha mogut res. Per això, i perquè també diuen que el consistori tracta el barri com si fos "de segona", ja asseguren que la protesta d'aquest dimarts no serà l'única.

Summary: Protesta de pares i alumnes del barri de Montjuïc de Girona per reclamar una línia directa d'autobús públic a l'institut


Un grup de 40 estudiants de la Universitat Autònoma de Barcelona (UAB) ha entrat aquest dijous al matí a la reunió del consell de govern i ha evitat l'aprovació d'un grau de 3 anys. La portaveu del moviment estudiantil, Mercè Terés, ha explicat que l'objectiu de la reivindicació és complir el resultat del referèndum que es va fer a la universitat l'any passat i retardar l'aprovació de graus de 3 anys fins que estigui garantit l'equiparació de preus amb els màsters i eviti l'encariment dels estudis. Des de l'assemblea d'estudiants de la UAB s'ha convocat una vaga el proper dimecres i dijous per reivindicar a més a més  la rebaixa del 30% de les taxes universitàries. A més, els estudiants també demanen la reobertura de les copisteries del Campus de la UAB,  el manteniment de la gratuïtat del transport intern de la universitat, que s'ha integrat a la xarxa de pagament, i denuncien la presència de bancs i caixes al campus.

Summary: Uns 40 estudiants de la UAB irrompen la reunió del consell de govern i paralitzen l'aprovació d'un grau de 3 anys


La diputada de CatECP Susanna Segovia ha instat l'independentisme a admetre errors i assumir responsabilitats. Durant el ple de convivència d'aquest dimecres al Parlament, Segovia ha resolt: "Aquí hi ha unes quantes forces que també poden dir 'potser ens vam equivocar en això'; [...] per exemple amb una DUI, potser també va contribuir a tensar la situació política i social a Catalunya; també hi ha responsabilitats, i s'ha de dir en algun moment 'potser ens vam equivocar' i s'ha de dir clarament", ha apuntat la diputada dels comuns. Després de carregar contra Cs en la seva intervenció al matí, al torn de rèplica Segovia s'ha queixat que cap grup "assumeix ni una mínima part de quina responsabilitat ha tingut al conflicte". "Tot és 'els altres l'han fet més grossa'", ha lamentat.

Summary: Els comuns insten a reconèixer errors: "Potser la DUI també va contribuir a tensar la situació"


El conseller d'Interior, Miquel Buch, ha dit que acollir els menors no acompanyats (MENA) a les comissaries és "una mesura puntual i excepcional" que espera que fineixi "el més aviat possible". Buch ha admès que les comissaries dels Mossos d'Esquadra no són el lloc apropiat per aquests menors, perquè no són delinqüents i perquè una comissaria "no dona les garanties que necessiten". En declaracions als periodistes, ha exposat que la Conselleria d'Interior està treballant amb la de Treball, Afers Socials i Famílies per buscar una solució davant l'"allau" de MENA que arriben a Catalunya, sense poder oferir un "espai adequat". Ha afegit que "no és senzill" posar una "data límit" a la presència d'aquests menors a les comissaries. "No sabem fins quan l'estat espanyol permetrà que saturin Catalunya, és difícil saber-ho", ha afegit. Buch ha insistit que la presència de menors no acompanyats a les comissaries no és "la millor alternativa", ni "aconsellable", ni la solució "més òptima". Per això ha reclamat "una reflexió" al govern espanyol perquè redistribueixi els menors i no els concentri especialment a Catalunya, Andalusia i en menor mesura a Euskadi.

Summary: Buch: "Acollir MENA a comissaries és una mesura puntual i excepcional que esperem que fineixi el més aviat possible"


El conseller suggereix al Tribunal Constitucional que valori el seu propi nom abans de valorar el de la seva conselleria ACN Barcelona.-El conseller d'Afers i Relacions Institucionals i Exteriors i Transparència, Raül Romeva, ha refermat que continuarà fent acció exterior després que el Tribunal Constitucional (TC) hagi sentenciat que el departament de Romeva no es pot denominar d'Afers Exteriors. Segons Romeva, l'alt tribunal "s'agafa a una qüestió purament estètica", com és un nom, i el conseller considera que les competències del departament són "plenament efectives". De fet, quan el TC va admetre a tràmit el recurs del govern espanyol, l'executiu català ja va canviar el nom de la conselleria separant les paraules Afers i Exteriors. En un missatge al seu compte de Twitter, Romeva ha llançat un missatge a l'alt tribunal: "Abans de valorar el nom de la nostra conselleria, el Tribunal Constitucional podria aturar-se a valorar el seu", ha afirmat. Romeva ha assegurat que el departament no disposa encara la sentència i ha lamentat que l'alt tribunal es dediqui a temes irrellevants: "Tenim un Estat disposat a analitzar les qüestions més insignificants però que és incapaç de donar resposta al gran repte polític i democràtic que té al davant", ha conclòs.

Summary: ACTUALIZACIÓ:Romeva assegura que continuarà fent acció exterior perquè les competències són "plenament efectives"


La tercera edició del No Surrender Festival, que se celebra dissabte a Vilanova de Bellpuig (Pla d'Urgell), ha sobrepassat ja el miler de persones inscrites, superant així la xifra de persones apuntades l'any passat en aquestes dates. En aquesta edició del festival d'homenatge a Bruce Springsteen, els participants interpretaran conjuntament la cançó 'Glory Days', alguns dels quals vinguts des d'Itàlia, França, Alemanya, Anglaterra, Holanda, Suïssa, Estats Units i Austràlia. El No Surrender Festival compta amb la col·laboració del club de fans del 'Boss' més important d'Europa i engany ha despertat enguany l'interès de The Wall Street Journal, que enviarà un equip a cobrir el certamen.  El No Surrender Festival ha cridat l'atenció de la premsa internacional. La tercera edició del certamen ha despertat l'interès de professionals estrangers, com és el cas de la corresponsal a Europa del centenari diari nord-americà The Wall Street Journal, Sara Germano. En una comunicació amb el promotor i impulsor del No Surrender Festival, Josep Maria Pons, Germano ha revelat que el mitjà de comunicació cobrirà l'esdeveniment, que enguany aplegarà més d'un miler de músics interpretant la cançó 'Glory Days' de Bruce Springsteen. Josep Maria Pons es mostra satisfet del ritme de les inscripcions ja que ja ha superat el miler d'inscrits, més que l'any passat en aquestes mateixes dates. El 70% dels participants són nous, tant d'arreu de l'estat espanyol (Catalunya, Galícia, País Basc, Madrid, País Valencià, Andalusia, Mallorca) i de l'estranger (França, Itàlia, Alemanya, Holanda, Anglaterra, Suïssa, EUA i Austràlia). La jornada del No Surrender Festival s'iniciarà el dissabte 29 de juny a les vuit del matí amb l'arribada dels músics i el muntatge dels instruments. A partir de dos quarts de dotze, es realitzarà l'assaig dels músics i cantants. A la tarda, a partir de les quatre tindrà lloc la gravació de bateries, baixos, guitarres, teclats, vents i cantants per separat. L'enregistrament del videoclip es farà entre un quart de vuit i les nou del vespre. Després de l'enregistrament de 'Glory Days', està prevista l'actuació del grup tribut a Bruce Springsteen, Sergio Gisbert & The Jacks, una formació considerada la millor banda tribut d'Europa dedicada al 'Boss'.  L'organització confia que "el Boss aquest any vindrà" Pons està convençut que Bruce Springsteen visitarà el festival enguany i ha explicat que el 17 de juny membres de l'organització van traslladar a Steve Van Zandt, 'Little Steven’ guitarrista del ‘Boss', durant la seva estada a Barcelona, la invitació perquè Springsteen s'atansi al No Surrender Festival.  NSF Awards Casimiro Pons L'organització del certamen aquest any vol atorgar uns reconeixements amb el nom 'NSF Awards Casimiro Pons' que premiaran l'assistent més llunyà, el millor vídeo d'assaig publicat a les xarxes socials i el premi a l'artista més polivalent. El lliurament de les tres distincions es farà durant la gravació de 'Glory Days', la tarda dissabte. Una altra de les novetats d'enguany és la incorporació com a patrocinador del festival de la marca San Miguel, i s'afegeix a Maquinària Vicens, que posa a la disposició del 'Boss', en cas que aquest assistís al festival, un tractor per als seus desplaçaments i a Cal Valls, com a col·laborador de proximitat de l'esdeveniment. El No Surrender Festival  està organitzat per L'Estoneta Sala Boss, l'Ajuntament de Vilanova de Bellpuig i l'Institut d’Estudis Ilerdencs (IEI). Més d'un milió de visualitzacions del vídeo oficial El vídeo de la cançó No Surrender, que es va interpretar i enregistrar l'any 2017, ha assolit el milió de visualitzacions a Youtube, tot i que l'organització assegura que comptant les descàrregues se supera aquesta xifra. El No Surrender internacional El caràcter internacional que està adquirint el No Surrender Festival es constata amb els seguidors que està acumulant el festival a les xarxes socials, on la majoria de nous adeptes són estrangers. La segona edició del festival va aplegar el 29 i 30 de juny de l'any passat més de 5.000 persones, de les quals 1.083 eren músics vinguts d'arreu del món. La localitat del Vilanova de Bellpuig va multiplicar per quatre la seva població habitual durant aquell cap de setmana. Un dels moments més intensos del festival es va produir quan els 1.083 músics procedents de vuit països van enregistrar, sota la direcció d'Antoni Tolmos, la cançó 'Badlands' del 'Boss', arribant a la capacitat màxima d'inscripcions previstes.

Summary: La tercera edició del No Surrender Festival de Vilanova de Bellpuig supera el miler d'inscrits


La nevada s'ha intensificat a la muntanya del Tibidabo a partir de les tres de la tarda d'aquest dimarts. Els petits flocs han donat pas a 'draps' més consistents que ja han començat a agafar al mobiliari, parterres i teulades amb un gruix superior al centímetre. La boira i la mala visibilitat també s'han intensificat i la temperatura ha baixat per sota dels 0ºC. Nombrosos curiosos –amb molta mainada- s'apleguen a la plaça del Tibidabo per gaudir d'una nova nevada al punt més alt de la capital catalana (516 metres). Paral·lelament, al llarg de la jornada els flocs de neu s'han deixat veure en diversos punts de Barcelona. En alguns llocs més tímidament –com a les Rambles- i en d'altres amb més freqüència com als barris de Gràcia, les Corts o Sarrià-Sant Gervasi. De moment, però, no ha agafat en cap zona. Al congrés del MWC, a l'Hospitalet de Llobregat, els congressistes han pogut veure com queien alguns flocs de neu a les terrasses que hi ha a l'interior del recinte.

Summary: La nevada s'intensifica al Tibidabo


L'advocat de Toni Comin, Gonzalo Boye, ha anunciat que presentarà una querella davant la justícia belga i una altra davant la justícia espanyola contra Telecinco per la revelació de la conversa amb Puigdemont. Boye ha explicat en declaracions a Rac1 que s'haurien comés dos fets delictius: l'enregistrament dels missatges a Bèlgica, per una banda, i la seva difusió a l'estat espanyol, per l'altra. L'advocat de Comín assegura que l'obtenció dels missatges en els que Puigdemont admetria la seva retirada –després ho ha atributi a un mal moment"– s'han obtingut "de forma il·legal" i, a més, estarien del tot "descontextualitzats". Boye no ha volgut confirmar que el 'Carles' que envia els missatges a Comín sigui Carles Puigdemont: "Em limito a la part jurídica".

Summary: Comín es querellarà davant la justícia belga i l'espanyola per la revelació de la conversa amb Puigdemont


El conductor del vehicle ha quedat il·lès ACN Barcelona.-Un vianant ha resultat ferit greu aquest divendres al matí després de ser atropellat per un camió que ha bolcat a la Baixada de la Misericòrdia de Tarragona i ha caigut al carrer Trinquet Vell, segons han informat els Bombers de la Generalitat i el Sistema d'Emergències Mèdiques (SEM). Els fets s'han produït al voltant de les onze del matí i arran de l'accident s'ha produït una fuita de gasoil, que els bombers han tapat. Pel que fa el ferit, un home de 40 anys, ha estat traslladat a l'hospital Joan XXIII de Tarragona, mentre que el conductor del camió ha resultat il·lès. Fins al lloc, s'hi han desplaçat tres dotacions dels Bombers de la Generalitat i dues ambulàncies del Sistema d'Emergències Mèdiques (SEM).

Summary: Un vianant resulta ferit greu en bolcar un camió de fruita a la Baixada de la Misericòrdia de Tarragona


El Govern demana a la patronal catalana “un canvi” perquè s’impliqui en la “defensa dels drets fonamentals” com han fet els sindicats ACN Barcelona.-La portaveu del Govern i consellera de la Presidència, Elsa Artadi, ha volgut avisar aquest dilluns al president espanyol, Pedro Sánchez, que a la reunió que tindrà amb el president de la Generalitat, Quim Torra, s’haurà de parlar necessàriament de les reclamacions dels independentistes catalans. “Seria un despropòsit ignorar que hi ha milions de catalans que volen deixar de ser espanyols. No tindria sentit anar i no parlar d’això. És pura lògica”, ha sentenciat en una roda de premsa posterior a la reunió de Torra amb els sindicats majoritaris i les patronals catalanes. I és que la portaveu ha insistit que, ara que s’està treballant l’ordre del dia de la trobada, cal tenir clar que el president de la Generalitat no acudirà a la Moncloa “per tractar qüestions ordinàries, com el llistat dels 45 punts incomplerts per l’Estat, que s’hauran de treballar a nivell més sectorial, en una relació bilateral més endavant”. “Per a nosaltres, eñ prioritari a l’ordre del dia és la situació política a Catalunya, si els catalans es poden expressar o no, i si seguirà la repressió o no”, ha afegit.  D’altra banda, Artadi ha explicat que en la reunió amb els sindicats i la patronal, s’ha parlat també de la situació dels polítics independentistes presos i de la defensa “dels drets civils i polítics fonamentals”. Així, la coincidència i complicitat que Torra ha trobat en els sindicats, l’ha vist més lleu en els empresaris. És per això que ha volgut reclamar a les patronals que facin com els sindicats i s’impliquen en les plataformes de debat i defensa d’aquests drets bàsics. “Les patronals han tingut diferents posicionaments i no tan homogenis com els sindicats. Els sindicats, històricament, sempre han defensat els drets de la ciutadania. Ens agradaria un canvi a les patronals en relació a la defensa de drets. Però el tractament que se n’ha fet a les reunions no és el mateix”, ha explicat Artadi.    També en el marc de la reunió, Torra ha agrair a empresaris i sindicats la seva complicitat en posicionar-se en contra del decret del govern espanyol de Mariano Rajoy que facilitava el canvi de seu d’empreses catalanes. “Aquest decret és una mesura més de l’espectre de repressió de l’Estat i de com utilitzar la política per reprimir la voluntat dels catalans. Serà un dels temes que parlarem a la reunió amb Sánchez, no el principal ni al nivell de la situació dels presos polítics, però en parlarem”, ha dit Artadi.  Pel que fa a altres qüestions que Torra ha volgut parlar amb sindicats i patronals, Artadi ha explicat que les trobades han estat “profitoses i útils per a una primera presa de contacte” i que tothom ha posat en valor “la necessitat de potenciar els espais de treball en comú”. En aquest sentit, ha remarcat “la voluntat de donar impuls al Pacte Nacional per la Indústria” i a L’Agència de la Formació Professional per rellançar més l’economia catalana. Els “esforços” d’empreses, treballadors i administració per fer el desplegament digital una “oportunitat de creixement econòmic” i la possible “afectació de la pròrroga pressupostària a partides com la Renda Garantida de Ciutadania o la recuperació de la paga extra dels treballadors públics”, han estat altres qüestions tractades a la reunió i on Torra creu que hi ha bona sintonia entre tots els actors.

Summary: Artadi avisa Sánchez que seria “un despropòsit ignorar que hi ha milions” d’independentistes en la reunió amb Torra


Una esllavissada de roques i terra ha obligat a tallar aquest dijous la carretera N-260, l'Eix Pirinenc, a l'altura del terme municipal del Pont de Bar (Alt Urgell). L'incident s'ha produït al quilòmetre 209 poc abans de les 11 del matí, segons han informat des del Servei Català de Trànsit, com a conseqüència de les precipitacions de pluja i neu que s'han registrat a la zona arran del temporal Gloria. De moment, es desconeix quan es podrà reobrir la via i una seixantena d'estudiants de diversos municipis de la Cerdanya que utilitzen el transport escolar per desplaçar-se a la Seu d'Urgell han hagut de tornar a casa per Solsona, Berga i el Túnel del Cadí, el que implica haver de fer un tomb de més d'una hora i mitja. Diversos operaris estan treballant en les tasques de retirada del material caigut i amb la previsió de poder habilitar un pas alternatiu per un dels carrils, tot i que encara no es pot concretar quan aquest estarà operatiu. Efectius dels Mossos d'Esquadra informen de la situació en dos punts de la mateixa carretera: a la Seu d'Urgell en direcció a Puigcerdà i a la cruïlla d'accés a la C-16, a Bellver de Cerdanya, en direcció a la capital alturgellenca.

Summary: Una esllavissada talla l'N-260 al Pont de Bar i cal fer un tomb d'hora i mitja per anar de l'Alt Urgell a la Cerdanya


L’intent de cop d’Estat a Turquia ha fracassat després d’una nit i matinada de caos i confusió amb prop d’un centenar de morts i més de 1.100 ferits pels disturbis, segons l’últim balanç de l’agència turca Anadolu. Milers de ciutadans han sortit al carrer seguint la crida del president Erdogan i els militars insurrectes s’han acabat rendint de manera progressiva en els diferents punts on havien agafat posicions com el Parlament turc, els ponts sobre el Bòsfor, la plaça Taksim o l’aeroport d’Istanbul. “Es tracta d’un acte de traïció. Els responsables pagaran un preu molt alt”, ha afirmat el president Recep Tayyip Erdogan des de l’aeroport d’Attaturk i enmig d’un bany de masses. Ja s’haurien detingut uns 1.500 militars involucrats en el cop d’Estat, entre els quals 5 generals i 29 coronels. “Una minoria de militars ha anat contra la integritat i la unitat de la nostra nació. Això es tracta d’una benedicció perquè permetrà netejar el nostre exèrcit”, ha reblat Erdogan.

Summary: Fracassa l’intent de cop d’Estat a Turquia


La cinquena edició del saló de manualitats Handmade Festival ha donat el tret de sortida aquest divendres i ha omplert el recinte de Montjuïc de Fira de Barcelona de teles, llanes, fusta, tisores, segells, tintes i eines de tota mena. Entre l'11 i el 13 de maig, s'organitzen prop de 350 activitats -un 15% més que l'anterior edició- entre les quals destaquen tallers i classes magistrals de 'scrapbooking', estampació de segells, 'decoupage' o ganxet, entre altres. A tall d'exemple, el taller de ganxet de la creadora de la pàgina web Santa Pazienzia, Estefanía González, que té totes les places esgotades. La clau de l'èxit, segons González, és que cosir esdevé una "evasió" i ajuda a "desconnectar" a qui ho practica. "Mentre comptes punts, no penses. Cosir és el nou ioga", ha dit a l'ACN. Entre el públic, majoritàriament femení, persones que venen a veure i comprar nous productes o provar diferents tècniques. Enguany el fil conductor dels més de 130 expositors del certamen és el concepte nòrdic de 'hygge' relacionat amb el benestar, el recolliment i la relaxació. La participant del taller de Santa Pazienzia i aficionada al ganxet Gemma Arau ha assegurat que la seva recent afició per les manualitats s'explica perquè la "relaxa", és una "distracció de la feina" i la satisfà veure que és capaç de fer-se objectes ella mateixa, com l'espardenya de 'crochet' que ha estat fent aquest divendres al matí a la classe del Handmade Festival. A banda, també ha destacat que als tallers fas amistats i es crea una xarxa d'aficionats.  "Hi ha una comunitat de dones" que fan 'scrap', ha explicat la dissenyadora de paper de 'scrapbooking' i tallerista Marisa Bernal. "És bonic", ha opinat. Aquesta manualitat té cada cop més "èxit", segons ha explicat, ja que és "entretinguda" i permet crear els teus propis llibres de retalls en base a papers i estampacions. La majoria de les aficionades són dones però ha explicat que comença a haver-hi homes que també s'animen. En aquest sentit, González de Santa Pazienzia ha remarcat que cal "trencar la barrera" de gènere que hi ha en aquest sector i la idea que "teixir és per noies", ja que "no és així", ha argumentat. A més, ha afirmat que s'està trencant la visió que "és una cosa que feien les nostres àvies" i ha indicat que la mitjana d'edat dels seus tallers és d'entre 30 i 40 anys. "Gent jove, treballadora, mares de família", ha descrit.  També és un espai per a nens, segons ha dit la responsable de L'atelier de Carlota, Carla Alpañez. "El cap de setmana venen més nens" amb ganes de fer manualitats però "el públic és molt variat", ha assegurat. En el cas d'Alpañez, ofereix tallers de diverses tècniques "d'imitació de materials" que van des de la fusta a la ceràmica.  Un altre reclam del saló és la possibilitat de conèixer en persona a les creadores de pàgines web i comptes de xarxes socials sobre manualitats. Més enllà de veure els estands i comprar, la gent ve a "veure als talleristes o a gent que segueix per les xarxes socials", ha dit Bernal.  En el cas de la visitant de la fira Mariví Navarro, que ve cada any al saló, s'hi ha apropat per veure "novetats" en materials o tècniques. Destaquen noves tècniques com el 'pop up', aplicada a contes infantils desplegables fets amb paper, o l''scrapeboard', un estil de dibuix consistent en raspar una superfície per descobrir la capa que hi ha sota.

Summary: 'Scrapbooking', estampació de segells, ganxet o 'decoupage', entre les manualitats que omplen el Handmade Festival


L'associació que lluita contra l'estigma de la salut mental Obertament ha manifestat el seu rebuig a l’espectacle ‘Manicomio’ de la companyia El Circo de los Horrores perquè, segons diu, presenta les persones amb problemes de salut mental "com a éssers perillosos i marginals que han d’estar tancats i aïllats de la resta de la societat". El muntatge s'instal·larà des d'aquest dimecres i fins al 2 de juliol al Port Vell de Barcelona. L'entitat ha iniciat una campanya de recollida de signatures contra aquest espectacle, que considera un "retrat estigmatizant" de la salut mental perquè "caricaturitza de forma grotesca les persones amb un trastorn mental com degenerats, excèntrics i violents", "frivolitza" amb el patiment d'aquestes persones i utilitza de manera "banal i ofensiva" la terminologia psiquiàtrica.  L'entitat diu que els problemes de salut mental no són terrorífics però, en canvi els "prejudicis i estereotips", segons apunta, "sí que són molt preocupants". Recorda que una de cada quatre persones té o tindrà un trastorn de salut mental al llarg de la seva vida i, tot i així, segons afegeix, les persones amb problemes de salut mental "han estat, segurament, les més maltractades al llarg de la història".  Obertament subratlla que "des del màxim respecte a la llibertat d’expressió i de creació artística de tot producte cultural, la visió que transmet ‘Manicomio’ perjudica greument la imatge de la salut mental i, per tant, la integració de les persones que han passat o passaran per algun tipus de trastorn". L'entitat recorda que el 2013 ja va poder tenir contacte amb la companyia quan va presentar el mateix espectacle per tal d’oferir-los assessorament però lamenta que aquest 2017 "s’ignoren totes les recomanacions per evitar l’estigma presentant un contingut igualment inacceptable i, aquest cop, amb coneixement de causa". ‘Manicomio’ és una fusió entre el teatre d'avantguarda, el circ contemporani i el cabaret més salvatge amb els segells d'identitat que han caracteritzat el Circo de los Horrores com són el terror psicològic i l'humor àcid. En aquest muntatge, la història se situa en un antic manicomi del segle XVIII, tenebrós i aparentment oblidat. Es tracta d'un espai sinistre on conviuen una curiosa família d'alienats acròbates, excèntrics malabaristes, trapezistes, pallassos degenerats i equilibristes exhibicionistes que arrossegaran al públic a un inquietant frenesí al llarg de les dues hores que dura l'espectacle.

Summary: Rebutgen l’espectacle ‘Manicomio’ perquè suposa un "retrat estigmatizant" de la salut mental


La Fiscalia Superior de Catalunya ha citat l'alcalde de la Seu d'Urgell i diputat al Parlament de Catalunya, Albert Batalla, el 27 de setembre a les 11 del matí com a investigat per col·laborar en el referèndum de l'1 d'octubre. Per la seva condició d'aforat, pel fet de ser diputat, ha estat cridat a declarar per aquesta instància fiscal. Aquesta forma part del degoteig de citacions que ja han començat a rebre els 712 alcaldes investigats per la Fiscalia. Per aquests fets ja han declarat altres alcaldes. De la demarcació de Lleida destaquen l'alcalde de Mollerussa, Marc Solsona, també aforat per la seva condició d'aforat o l'alcalde de Cervera, Ramon Royes, el de les Borges Blanques, Enric Mir o el de Balaguer, Jordi Ignasi Vidal. Aquest dijous han declarat al jutjat de Balaguer l'alcalde de Tremp, Sort i Rialp.

Summary: L'alcalde de la Seu d'Urgell està citat el dia 27 a la Fiscalia Superior de Catalunya pel seu suport a l'1-O


La CUP-Capgirem Barcelona ha cridat a lluitar contra l'increment de la LGTBI-fòbia arran de l'auge de l'extrema dreta en un acte sectorial celebrat aquest dijous a la tarda a Sants. "Van a per nosaltres. Però també a per les persones racialitzades, a per les dones. Volen una reculada en drets socials", ha alertat Leo Bejarano, el número 6 de la llista. Tots els participants de l'acte han estat membres de la comunitat LGTBI, com la número 3 de la formació, Marga Olalla, i el mateix Bejarano. La formació anticapitalista ha presentat una bateria de propostes per ajudar el col•lectiu i també ha criticat altres partits polítics per fer-se fotos amb "banderetes" mentre aproven "lleis de paper" sense dotació pressupostària.

Summary: La CUP crida a frenar la LGTBI-fòbia de l'extrema dreta: "Van a per nosaltres"


L'Ajuntament de Sant Vicenç de Montalt ha pres possessió d'una de les nou cases okupades del camí de Padró. Es tracta d'un conjunt d'habitatges d'alt 'standing' que van quedar a mig fer perquè el promotor va fer fallida l'any 2010 i, des de llavors, s'han anat ocupant il·legalment. Després d'intentar-ho per vàries vies, el consistori ha aconseguit desocupar-ne la primera a través de la negociació directa amb les persones que hi vivien, que en aquest cas era una parella. La solució ha estat pactar amb ells la sortida, oferint-los un reallotjament en un pis de renda baixa d'un altre municipi. L'Ajuntament espera que en breu es puguin recuperar les altres cases que estan en la mateixa situació. A partir de l'any 2012, quan les ocupacions dels habitatges van començar a suposar un problema de convivència a la zona, l'Ajuntament va intentar negociar amb la SAREB, que es va quedar els pisos després de la fallida del promotor, i també es van iniciar accions legals per intentar desnonar els ocupants. Cap d'aquestes vies, però ha arribat a bon port i finalment els primers resultats s'obtenen després de negociar directament amb els ocupants. En aquest sentit, a través dels Serveis Socials de l'Ajuntament s'ha vehiculat una "transició recolzada a d'altres habitatges d'altres municipis" perquè els ocupants poguessin ser reallotjats. En concret, l'Ajuntament ha participat en els tràmits perquè els okupes puguin cobrar la renda mínima d'inserció i que això els permeti afrontar el pagament d'un lloguer de renda baixa. Des del consistori, també s'ha col·laborat econòmicament per fer front a la fiança del lloguer i a les primeres despeses.  La parella afectada ha marxat a viure a un altre municipi de l'entorn de Barcelona, fora de la comarca del Maresme. Des del consistori expliquen que a Sant Vicenç de Montalt no hi ha habitatges de les característiques adequades per al reallotjament i es per això que s'ha optat per buscar en altres pobles i ciutats. La col·laboració del okupes, diu l'Ajuntament, és "exemplar" i ara s'espera que tres cases més que estan en la mateixa situació puguin ser desocupades i ja s'ha pactat amb els ocupants el seu trasllat. Pel que fa a la resta, un total de cinc cases més, també s'està negociant una sortida negociada. Des de l'Ajuntament, però, adverteixen que no tots els casos apunten a l'èxit. "Hi ha ocupants que no s'han prestat a desocupar l'habitatge de manera pactada i serà el Jutjat qui haurà de fer el tràmit quan correspongui", expliquen en referència a la que va ser la primera casa ocupada, on viu l'antic vigilant de l'obra. Ell era l'encarregat de rellogar il·legalment la resta d'immobles. El consistori adverteix que les cases "no complien les més elementals condicions d'habitabilitat" i lamenta que hi hagi "menors que viuen en condicions deplorables". Amb tot, la intenció de l'Ajuntament és continuar treballant fins a aconseguir la desocupació total de la promoció d'habitatges del camí del Padró.

Summary: Sant Vicenç de Montalt pacta amb els okupes el desallotjament de les cases del camí del Padró


Una vintena de persones han protestat davant de de l'estand per rebutjar la seva presència  ACN Girona.-L'alcaldessa de Girona, Marta Madrenas, proposarà al Patronat de la Fira de Girona revisar el codi ètic elaborat l'any passat per definir més concretament què es considera com un element bèl·lic i evitar així que l'exèrcit dugui uniforme. Madrenas diu que s'ha fet un pas endavant important amb la retirada d'elements com ara imatges de guerra que es podien veure a l'edició anterior però diu que cal avançar més. Per la seva banda, el subdelegat de Defensa a Girona, Antonio Merlan, ha dit que l'exèrcit ha de dur uniforme i que només ho pot canviar el Ministeri. Una vintena de persones de diferents entitats han protestat davant de l'estand militars  per rebutjar la seva presència.

Summary: Madrenas proposarà revisar el codi ètic per evitar que l'exèrcit porti uniforme a l'Expojove


L'any acaba amb una quinzena de víctimes mortals al tram de l'N-340 de les Terres de l'Ebre, un degoteig que ha fet sortir al carrer veïns i alcaldes per clamar contra la sinistralitat d'aquesta via, exigint la gratuïtat de l'AP-7. Però aquest 2015 també es recordarà com l'any que Tortosa va poder tirar endavant un projecte, iniciat fa més de 50 anys, per enderrocar les cases de davant la catedral i aconseguir una nova visió del temple des del riu. A més, enguany també s'han acabat les obres de descontaminació del pantà de Flix (Ribera d'Ebre), i s'han dut a terme les declaracions judicials pel cas del magatzem Castor, que investiga el jutjat de Vinaròs (Baix Maestrat). La celebració de les eleccions municipals eleva la presència d'ERC a l'Ebre, feu tradicionalment convergent, amb canvis destacats com la majoria absoluta aconseguida pels republicans a Amposta. Foment desoeix el clam per aturar la mortalitat a la N-340 El tram ebrenc de la carretera N-340 acumula durant aquest 2015 quinze víctimes mortals en accidents de trànsit, triplicant gairebé el balanç de tot l'any passat. Un sinistre que va causar tres morts al terme del Perelló el passat 8 de setembre va acabar fent esclatar la indignació d'alcaldes i veïns del territori davant l'elevada perillositat d'aquesta via, amb un alt volum de trànsit pesant. Tot i coincidir a l'hora d'exigir la gratuïtat de l'AP-7 com a solució urgent i prioritària, les entitats veïnals -que no han deixat de convocar talls de carretera setmanals- i els ajuntaments -que també aposten per la construcció de l'autovia A-7- segueixen vies de lluita paral·leles. La resposta del govern espanyol s'ha limitat, de moment, a planificar i construir onze rotondes a la N-340 per alentir la velocitat. ERC amenaça l'hegemonia electoral municipal de CiU Les eleccions municipals del passat 24 de maig van deixar un nou equilibri de forces en el mapa electoral local de les Terres de l'Ebre. Tot i que CiU continua mantenint l'hegemonia pel que fa a nombre total de vots i regidors, ERC s'ha convertit en la força que ha guanyat en més municipis, una vintena. Els republicans vencen clarament en municipis com Sant Carles de la Ràpita, Roquetes, Alcanar i el Perelló. Però ha estat l'aclaparadora i històrica victòria per majoria absoluta a Amposta la que millor exemplifica aquest nou escenari. La candidatura encapçalada per Adam Tomàs, en coalició amb ICV i independents, aconsegueix així posar fi a un període de set mandats consecutius de governs de CiU -els sis últims, amb majoria absoluta-. El cas Innova acaba esquitxant la gestió de l'Hospital d'Amposta Agents de la Guàrdia Civil irrompien el passat 28 d'abril a l'Hospital Comarcal i a l'Ajuntament d'Amposta buscant documentació que vincularia la gestió del centre amb la presumpta trama de corrupció sanitària del cas Innova. El doble escorcoll, ordenat pel jutge de Reus que investiga el cas i amb un considerable desplegament d'efectius policials, es va prolongar durant més de setze hores. Es van emportar factures i actes del consell d'administració tant del centre com de la fundació Fussmont, que gestiona els serveis socials a la comarca. El llavors encara alcalde d'Amposta, Manel Ferré (CiU), president de l'Hospital i Fussmont, va negar que el cas estigués relacionat amb la investigació d'adjudicacions públiques irregulars per valor de 4,1 milions d'euros. La cultura ebrenca, protagonista de la Nit de Santa Llúcia Tortosa va tornar a acollir la Nit de Santa Llúcia, organitzada per Òmnium Cultural, després de 33 anys. La festa de les lletres catalanes que va aplegar més d'un miler de persones al pavelló firal de la capital del Baix Ebre va servir també per reivindicar la cultura ebrenca i el paper de ser territori cruïlla dels països catalans. De la mà del coreògraf tortosí i Premi Nacional de Cultura, Roberto Oliván, la jota, la dansa, el riu Ebre, el poeta Gerard Vergés, el grup de folk Quico el Célio, lo Noi i el Mut de Ferreries, i les bandes de música, van ser els protagonistes de la 65a Nit de Santa Llúcia. Pep Puig va rebre el 56è Premi Sant Jordi l'11 de desembre a Tortosa en una nit on l'actual situació política catalana va estar-hi present durant els parlaments de les autoritats.   Els terratrèmols causats pel projecte Castor arriben al jutjat La majoria dels divuit imputats pels més de mil terratrèmols causats per les injeccions de gas al projecte Castor han declarat ja davant del jutge de Vinaròs que investiga el cas. Els responsables de l'Institut Geològic i Miner i els del Ministeri d'Agricultura es van passar mútuament la responsabilitat de no haver exigit un estudi de risc sísmic i geològic per a l'activitat en el tràmit d'aprovació, adduint desconeixement d'un perill que ja havia estat advertit documentalment. Els representants de l'empresa concessionària, Escal UGS, van intentar desacreditar els informes tècnics oficials que vinculen els moviments símics amb les injeccions de gas al subsòl marí. El govern espanyol ha carregat ja 101 milions d'euros sobre els peatges fixos de la factura de gas de 2016 per pagar l'operació financera que va permetre indemnitzar amb 1.350 milions d'euros la societat controlada per Florentino Pérez. La sarna amenaça la cabra salvatge dels Ports L'aparició d'un brot de sarna sarcòptica al massís dels Ports, fet públic el passat mes de gener, amenaça greument la població de cabra salvatge. Malgrat les mesures d'emergència preses pel Govern per abatre exemplars malalts, la vigilància i control dels Agents Rurals i l'aïllament en un tancat d'exemplars de l'espècie per assegurar-ne la reproducció, no va ser suficient per aturar la malaltia des d'un inici. El Departament d'Agricultura va dissenyar un pla d'actuació per evitar l'expansió però, un any després, la sarna ha provocat la mort de centenars de cabres, sense que la Generalitat n'hagi fet públic el seu abast. La gestió d'aquest brot de sarna ha enfrontat grups ecologistes, caçadors, agents rurals, alcaldes i el propi Departament. Finançament europeu per a la lluita contra el caragol maçana La Unió Europea ha aportat 5 milions d'euros fins l'any 2020 per finançar la lluita contra el caragol maçana al delta de l'Ebre. Lluny de ser controlada, la plaga continua expandint-se, concentrada especialment al marge esquerre del delta de l'Ebre i reproduint-se al riu. Després del fracàs de l'estratègia de salinitizació dels arrossars amb aigua del mar, el Departament d'Agricultura ha tornat a optar a finals de la campanya d'enguany per l'assecament massiu de camps, els guarets, tractaments amb saponina que hauran de finançar els mateixos pagesos així com la inundació puntual de camps i desguassos amb aigua marina. El gran objectiu a curt termini és evitar la reinfecció dels camps que ja han estat netejats de la presència del gasteròpode invasor. Per aconseguir-ho, de cara aquest pròxim 2016, la Generalitat i els regants volen implementar la sectorialització de la xarxa de regadiu del Delta. Tortosa enderroca les cases de davant la catedral, un projecte iniciat l'any 1964 L'Ajuntament de Tortosa, després de més de 50 anys del projecte inicial, ha pogut enllestir l'enderroc de les cases de la catedral, datades del segle XIX, que ha canviat l'skyline de la ciutat amb el temple mirant al riu. El gruix de l'enderroc es va fer durant el mes d'agost i permetrà a la ciutat guanyar un nou espai públic davant del temple, al nucli antic de la ciutat. Després d'uns mesos d'excavacions arqueològiques que poden permetre treure a la llum restes del passat romà de la ciutat, l'Ajuntament iniciarà la redacció d'un projecte d'urbanització de l'entorn. El projecte, iniciat l'any 1964, fa 51 anys, ha estat replanificat molts cops, esquivant diversos plans urbanístics, projectes i un llarg periple de contenciosos amb alguns dels veïns expropiats. Prat de Comte salva l’escola facilitant negocis a noves famílies La preinscripció de tres únics alumnes per al curs 2015/2016 a l’escola Mare de Déu de la Fontcalda de Prat de Compte va fer perillar la continuïtat del centre escolar. L’Ajuntament va fer una crida, a través dels mitjans de comunicació, per oferir la gestió de tres empreses municipals a famílies amb fills. Centenars de persones es van interessar per l’oferta i, aquest 2015, ja s’han instal·lat dues famílies noves, amb tres fills cadascuna, que s’encarreguen de l’alberg municipal i de la comercializtació de l’aiguardent ‘Esperit de Comte’. El curs escolar va començar amb dotze xiquets i xiquetes. La crida també va tenir un “efecte rebot” perquè algunes famílies pratdecomtines van decidir tornar a portar els seus fills a l’escola del poble. El 2016 es farà un nou concurs per acollir una tercera família que pugui gestionar el centre d’informació del Parc Natural dels Ports i l’Agrobotiga. Acaben les obres de descontaminació del pantà de Flix Després de gairebé tres anys de treballs i més de 160 milions d'euros invertits, la societat estatal Acuamed finalitza les obres de neteja química dels llots tòxics acumulats a l'embassament de Flix (Ribera d'Ebre). S'han extret més d'un milió de tones de residus radioactius i metalls pesants fruit de més d'un segle d'activitat de la planta electroquímica del municipi -actualment, propietat d'Ercros-. Les operacions es completaran durant el primer semestre de 2016, amb la neteja de l'aigua confinada, el segellament de l'abocador del Racó de la Pubilla i el desmantellament de la depuradora de fangs, a la qual no se li ha trobat utilitat perquè pugui continuar operativa. Alguns municipis aigües avall del pantà han mostrat la seva indignació davant el fet que algunes obres d'abastament alternatiu previstes pel Pla de Restitució vinculat a la neteja encara estiguin pendents d'executar.

Summary: RESUM 2015: El clam contra la mortalitat de l'N-340, protagonista d'aquest 2015 a les Terres de l'Ebre


El president de Societat Civil Catalana (SCC), Josep Ramon Bosch, considera que si els presos independentistes "se'n penedeixen sincerament, l'Estat hauria de ser generós" amb ells. En una entrevista a 'El Periódico', ha considerat que "parlar d'indults és precipitat" però sosté que creu "en la justícia i que l'Estat ha de ser bo amb tota la seva gent". De cara a les eleccions generals, Bosch reclama un "gran pacte d'Estat en el qual el PSOE, Cs i PP arribin a grans acords perquè és el que necessita el país, més enllà de les divergències polítiques". Amb tot, el president de SCC no es vol mullar i considera que l'entitat que representa "ha de fer un pas al costat per no interferir" en aquests comicis. Bosch ha criticat que alguns partits utilitzin el 155 "com una forma de buscar vots", cosa que censura. "No es pot banalitzar d'aquesta manera un article o amenaçar amb vel·leïtats sobre una cosa que realment és molt seriosa", reflexiona tot afegint que "no es pot jugar amb foc". El líder de SCC diu que no es vol desmarcar del PP i Cs però que ara defensen que "Catalunya té una personalitat pròpia". "Sempre hem fet aquest discurs tranquil de defensa de la catalanitat que és la defensa d'Espanya, una Espanya en català, que és una mostra de sentir-nos profundament espanyols"; argumenta En ser preguntat per si el futur govern espanyol ha de seguir dialogant amb la Generalitat, Bosch sosté que "cal parlar amb tot el món sempre dins de la Constitució i de l'Estatut". Però defensa que "no es pot parlar de fer un referèndum il·legal". Creu que el 27 d'octubre "no va ser un cop d'Estat a l'ús" però que "hi va haver un intent clar de subvertir la legalitat". Amb tot, subratllat que "no es pot comparar amb el que va passar el 23-F". "El judici és un tret al peu dels independentistes perquè està evidenciant el seu monumental engany", conclou.

Summary: Josep Ramon Bosch (SCC): "Si els presos se'n penedeixen, l'Estat hauria de ser generós"


La Corporació Catalana de Mitjans Audiovisuals cedirà al Banc Audiovisual del Memorial Democràtic més de 300.000 hores d'entrevistes a testimonis orals de persones que van viure la Guerra Civil i la dictadura franquista. Des del seu naixement, la televisió i la ràdio publiques de Catalunya van apostar per la creació d’un arxiu històric fort que ara, a través del Banc Audiovisual, s’obrirà a l’accés públic. La incorporació d’aquest material permetrà crear l’arxiu de testimonis orals més gran d’Europa. L’acte de signatura ha comptat amb la presència del conseller d’Afers Exteriors, Relacions Institucionals i Transparència, Raül Romeva, la vicepresidenta i presidenta en funcions de la CCMA, Núria Llorach, el director del Memorial, Plàcid Garcia Planas i la responsable del departament de documentació i arxiu de TV3, Montserrat Català. Segons el conseller, aquest conveni permetrà situar “la memòria compartida a l’abast d’un clic”.  En l'acte de signatura del conveni, s'ha posat en valor el compromís dels mitjans públics catalans per a la conservació i digitalització dels més de mil testimonis orals. Segons Català, el Memorial constitueix la “plataforma ideal” per a fer arribar a la ciutadania i, en concret, a investigadors i estudiants, tot aquest material. En aquest sentit, Llorach ha manifestat el compromís de la CCMA per “seguir treballant i fent més accesible aquest el contingut”.  Romeva s’ha mostrat molt satisfet amb un projecte que enforteix el caràcter de “servei públic” de la CCMA. Segons el conseller, el conveni situa Catalunya com a "subjecte" al capdavant de la memòria oral a Europa, mentre l’estat espanyol “malauradament, sovint lidera dades negatives”.  Romeva ha explicat els tres objectius principals d’aquest conveni. D’una banda, la “reparació simbòlica” de les víctimes de la guerra i la dictadura. De l’altra, la transmissió d’aquestes experiències a les generacions actuals i futures. “La memòria és l’única via per evitar que es repeteixin els fets” ha afirmat. En tercer lloc, ha destacat la importancia de reconèixer el paper de “milers de persones anonimitzades” que porten anys treballant per la memòria històrica.   El Memorial és una institució pública, adscrita a la Generalitat, que va néixer l’any 2007, de forma pionera a tot l’Estat, amb la intenció de fomentar la memòria democràtica a Catalunya, en concret, de la Segona República, la Generalitat Republicana, la Guerra Civil, el Franquisme i la transició.  El Banc Audiovisual de Testimonis es va posar en marxa al 2008 quan els periodistes de TV3 Montserrat Armengou i Ricard Belis van començar a col·laborar amb el Memorial. Ara, amb aquesta incorporació de material cedit per la CCMA, esdevindrà el fons documental de memòria viva més gran d’Europa.

Summary: La CCMA i el Memorial Democràtic creen el fons documental de memòria històrica més gran d’Europa


El Parlament de Catalunya i l'Agrupació d''Aules de Formació Permanent per a la Gent Gran de Catalunya (Afopa) han signat aquest dimarts un conveni de formació per aquest col·lectiu sobre la història i el funcionament de la cambra. L'acte s'ha fet a l'hemicicle, on els alumnes de l'entitat han ocupat el lloc dels diputats. Durant els parlaments, la presidenta de l'Afopa, Muntsa Lamúa, s'ha emocionat en recordar que l'expresidenta del Parlament, Carme Forcadell, va ser "la que va impulsar aquesta iniciativa". Lamúa ha assegurat que els "unirà més a les institucions i als governants". Per la seva banda, el president del Parlament, Roger Torrent, ha destacat que aquests tallers de simulació parlamentària, que fins ara es limitaven als escolars, pretenen ajudar a fer una "ciutadania molt més crítica amb les institucions" per fer una "democràcia més forta".

Summary: El Parlament signa un conveni de formació per a la gent gran sobre la història i el funcionament de la cambra


L'ex-primer ministre francès i alcaldable per Barcelona, Manuel Valls, ha apostat per fer de la ciutat una "capital musical" que promogui la creació i aculli esdeveniments com els Grammy Llatins. Es tracta d'una de les propostes culturals que ha presentat aquest dimecres en una roda de premsa amb els escriptors Núria Amat i Ramón de España. Valls ha recordat que Barcelona té grans equipaments com el Palau de la Música Catalana o el Liceu i que la tradició musical catalana "va de Serrat fins a Rosalía", per això creu que dur els Grammy a la ciutat potenciaria la relació amb Llatinoamèrica. Una altra de les propostes de Valls és la ubicació de la pendent Bilbioteca Pronvincial a la Fira de Montjuïc.

Summary: Valls vol fer de Barcelona una "capital musical" que aculli els Grammy Llatins


Un total de 143 civils han jurat bandera aquest migdia a l'Acadèmia Bàsica de Suboficials de Talarn, al Pallars Jussà, aprofitant que avui també ho feien el mig miler d'alumnes aspirants a sergents de l'exèrcit de terra. Aquesta és una possibilitat que sempre està oberta però, segons fonts de l'Acadèmia, la d'avui és una xifra rècord. L'acte ha tingut més ressò després que transcendís que la subdelegació del govern espanyol a Lleida va convidar a assistir-hi els 1.700 funcionaris de l'estat a la demarcació. En tot cas, la resposta entre aquest col·lectiu ha estat mínima. Amb aquesta cerimònia persones sense vinculació professional amb les forces armades poden manifestar el seu compromís amb la defensa d'Espanya i tothom qui ho vulgui pot apuntar-s'hi a través de les subdelegacions del ministeri de Defensa. Aquest dissabte, entre els 143 civils que han jurat o promès la bandera a Talarn hi havia familiars dels alumnes de l'Acadèmia, persones a títol individual i una representació del grup de sometents de Lleida, que ha estat el col·lectiu més visible perquè portaven boines blaves. No s'ha certificat que hi hagin acudit treballadors públics d'organismes de l'Administració General de l'Estat a la demarcació que havien rebut la invitació. En concret, la subdelegació va fer extensiva a tots els funcionaris i a personal adscrit la invitació del director l’Acadèmia General Bàsica de Talarn, puntualitzant que era només una comunicació amb caràcter informatiu i en cap cas obligatori. Això va incloure funcionaris i personal adscrit de l'Agència Tributària, Hisenda, la Direcció General de Trànsit (DGT), el Servei Públic d'Ocupació o Estrangeria. Missatges d'orgull patriòtic i a favor de la unitat d'Espanya als discursos Durant l'acte d'aquest dissabte hi ha hagut dos discursos, el que ha fet el coronel director de l'Acadèmia de Talarn, Andrés Luján Baselga, i el del general director d'Ensenyança de l'Exèrcit de Terra, Mariano Bayo. Tots dos han coincidit a remarcar especialment el compromís amb la pàtria dels civils que han volgut participar en la jura o promesa de la bandera i han llançat missatges d'orgull patriòtic i a favor de la unitat d'Espanya. En concret,  Luján ha afirmat que a l'acte de jura de bandera es "manifesta el sentiment de pertinença a la pàtria materialitzada en una cultura diversa, un territori definit i un poble que comparteix destí des de fa més de 500 anys". Bayo ha afegit que l'exemple que aquest dissabte han donat els civils que han jurat bandera serveixi perquè "se n'adoni qui se n'hagi d'adonar que els espanyols ens seguim sentint orgullosos de ser espanyols; no només els que vestim d'uniforme estimem Espanya, estic segur que a Espanya hi ha molta més gent que no vesteix uniforme i que també l'estima". En aquest sentit, ha animat els presents a fer visible el seu orgull de ser espanyols sempre que en tinguin ocasió. Persones de diverses procedències i edats Una bona part dels qui han jurat bandera aquest dissabte eren familiars d'alumnes de l'Acadèmia que han vingut de diferents punts de l'Estat com Algesires, Jaén, Saragossa o de Lleida mateix. És el cas del Fernando Cortés, que ha pujat amb el seu fill petit, l'Omar, de 18 anys per sumar-se a la jura que ha fet el fill gran aspirant a sergent. L'Omar ha explicat que ha volgut participar a l'acte perquè "em sento espanyol encara que visqui a Catalunya". Aquest és un sentiment compartit per Joan Mir, un dels membres dels Sometents de Lleida que també ha jurat bandera. "Jo fa 40 anys que vaig jurar bandera per primera vegada, sempre he estimat la pàtria més que a ningú i he volgut demostrar a Espanya el que sento per ella en moments com aquests que són una mica conflictius", ha assegurat. Per Mir, "és molt trist que es vulgui trencar una unió quan tota la vida durant tants anys hem estat junts amb la resta d'Espanya, i així vull demostrar que estic totalment en contra de qualsevol ruptura, em sento molt espanyol i també em sento català". També ha pujat de Lleida un jove estudiant d'ADE de 20 anys, el Josep Bellera, que ha lamentat que "a la societat catalana d'avui en dia, sobretot entre els de la meva edat, el sentiment patriòtic vers Espanya no està gaire arrelat".  Requisits per jurar bandera El ministeri de Defensa marca tres requisits per tal que un civil pugui sol·licitar jurar o prometre bandera: tenir la nacionalitat espanyola, ser major d'edat i no haver estat declarat incapaç per sentència judicial ferma. L'Exèrcit organitza aquesta cerimònia perquè els civils puguin manifestar el seu compromís amb la defensa d'Espanya sense vincular-se a les Forces Armades amb un caràcter professional. El passat 27 de juny més de 600 civils ja van jurar bandera a la caserna del Bruc de Barcelona, la xifra més alta de totes les jures civils celebrades a l'Estat l'any 2015 segons va informar el Ministeri de Defensa. La jura de bandera és l'expressió pública i individual de lleialtat cap als espanyols i cap a la nació espanyola així com del compromís de contribuir a la seva defensa.

Summary: Un total de 143 civils juren bandera a l'Acadèmia de Talarn coincidint que també ho feien els aspirants a sergent


El sindicat policial USPAC (Unió Sindical de la Policia Autonòmica de Catalunya) sol·licita presó permanent revisable per a dos dels tres processats pels atemptats del 17 d'agost a Barcelona i Cambrils, i per al tercer demana una condemna de 10 anys de presó. El sindicat, que ha presentat el seu escrit d'acusació a l'Audiència Nacional, considera els tres acusats autors de 16 delictes d'assassinat de caràcter terrorista, 147 delictes d'assassinat en grau de temptativa amb resultat de lesions i col·laboració amb organització terrorista. USPAC, que en un comunicat ha carregat contra el Departament d'Interior, ha volgut agrair la feina a tots els policies que van intervenir tant durant aquells dies com durant la instrucció del procediment. "Malgrat que tenim el pitjor Departament d'Interior de la història, que es mou únicament pels seus interessos personals, amb el nostre sacrifici personal continuem demostrant dia rere dia perquè som una de les millors policies del món", asseguren.

Summary: El sindicat policial USPAC demana presó permanent revisable per a dos processats pels atemptats del 17-A


L'executiva dona per tancada la seva tasca però aposta per preservar la plataforma "al servei de la unitat del catalanisme"  ACN Barcelona.-El portaveu del comitè executiu del Pacte Nacional pel Referèndum, Joan Ignasi Elena, considera que pertoca ara a partits i institucions catalanes "concretar" com ha de ser el referèndum. En una entrevista aquest dilluns a TV3, un dia abans que es torni a reunir la plataforma, Elena creu que la tasca del Pacte era  posar l'accent en la voluntat de votar donant "un major pes" a les entitats, que en qualsevol cas ara "ni volen ni poden entrar a la concreció" del referèndum. El portaveu dels coordinadors ha defensat que la tasca de l'executiva es dona per tancada –se'ls va encarregar la recollida de suports en base a un manifest instant a l'acord entre els dos governs- però ha apostat per preservar el Pacte com un espai "al servei de la unitat del catalanisme". En aquest context, Elena ha confiat que "l'enrocament en posicions immobilistes sigui el pas previ a la trucada" per al diàleg.  El portaveu del comitè executiu del Pacte Nacional pel Referèndum, Joan Ignasi Elena, considera que ara pertoca als partits, als grups parlamentaris i a les institucions catalanes "concretar" el referèndum, després que el PNR hagi fixat "la reivindicació de resoldre-ho votant" com a nexe comú entre els diversos espais polítics. En aquest context ha destacat que la intenció dels coordinadors era posar en part l'accent en les entitats, i treure el protagonisme dels partits, per evidenciar una voluntat de la "ciutadania". Ara, però, aquestes entitats, "ni volen ni poden entrar al debat de la concreció", que pertany als agents polítics, ha assegurat Elena en ser preguntat si la reunió d'aquest dimarts avalarà, o no, la via unilateral per al referèndum.  Després de l'acte unitari de mitjans de maig al Palau de Congressos, en què el Pacte va assegurar haver recollit 500.000 adhesions al manifest, Joan Ignasi Elena entén que la reunió d'aquest dimarts no reactiva la tasca de l'executiva. De fet, creu que es donarà per tancada perquè ja han complert l'encàrrec que se'ls va fer a la primera cimera, el 23 de desembre de l'any passat.  "Nosaltres la feina l'hem acabat", ha insistit. Ara bé, també ha apuntat que de la reunió d'aquest dimarts en pot sortir que cal "preservar" el Pacte com a punt de "consens del catalanisme polític, que no es pot menystenir". "Que el Pacte continuï i que sigui utilitzat en els moments que políticament i socialment es consideri necessari, perquè és un patrimoni molt preuat, i que en coherència amb això es mantingui més enllà de les naturals discrepàncies" dels espais polítics, ha afirmat Elena a TV3. És a dir, "al servei de la cohesió i de la unitat del catalanisme", ha reblat.  "L'enrocament, pas previ a la trucada"? Malgrat el 'no' del govern espanyol a la proposta del Govern per negociar-ne els termes, Elena ha mantingut oberta la via pactada. "Fins a l'últim dia hi ha l'orella parada, farien bé de treure's la bena dels ulls", ha insistit. I per això consideraria un "error esperpèntic" que l'Estat decidís utilitzar la força després d'una "escalada verbal" les darreres setmanes.  "La veritat és que genera certa inquietud que enlloc del diàleg s'enroqui en posicions immobilistes; confiem que sigui el pas previ a la trucada; no puc deixar d'esperar que un govern sigui responsable i atengui la trucada d'un país que vol votar", ha reblat el portaveu. En aquest sentit, ha afegit que s'entraria en un "dinàmica espantosa" si l'Estat decidís "sostreure" competències que són "de tots els catalans". "Prefereixo no imaginar-m'ho", ha insistit.

Summary: El Pacte Nacional defensa que pertoca a partits i institucions "concretar" el referèndum


Sergi López serà un dels protagonistes de la 51ena pel·lícula del director novaiorquès Woody Allen, que tornarà a comptar amb la producció de Mediapro. El film no té encara títol oficial, però sí ha transcendit que el rodatge tindrà lloc del 10 de juliol al 23 d'agost a Sant Sebastià. El vilanoví compartirà pantalla amb Elena Anaya, Louis Garrel, Gina Gershon, Wally Shawn i Cristoph Waltz. El film narra la història d'un matrimoni estatunidenc que acudeix al Festival de Cinema de Sant Sebastià. La parella queda corpresa del festival, així com de la bellesa i encant d'Espanya i la fantasia del món del cinema. Ella té un affaire amb un brillant director de cinema francès i ell s'enamora d'una bella espanyola resident a la ciutat. El soci fundador de Mediapro Jaume Roures ha destacat que l'empresa col·labora amb el director nord-americà des de fa 14 anys i ha subratllat la "personalitat única" dels films del creador de 'Manhattan' o 'Annie Hall'. Aquesta és la quarta col·laboració de Mediapro amb Woody Allen després de 'Midnight in Paris', 'Coneixeràs l'home dels teus somnis' i 'Vicky Cristina Barcelona'.

Summary: Sergi López protagonitzarà la nova pel·lícula de Woody Allen, produïda per Mediapro


El president del Consell per la República Catalana, l'expresident de la Generalitat Carles Puigdemont, ha adreçat una carta des de Waterloo a les organitzacions que tenen càrrecs electes en les diferents institucions per instar-les a participar "activament" a l'Assemblea de Càrrecs Electes que "preferentment" s'hauria de celebrar el proper dimecres 30 d'octubre. A la missiva, Puigdemont recorda que el Consell va plantejar l'1 d'octubre que una de les respostes polítiques i institucionals a la sentència del Tribunal Suprem contra els líders independentistes havia de ser la convocatòria de l'assemblea esmentada, i subratlla que la "necessitat" de celebrar-la és compartida per una "àmplia majoria" del món sobiranista. Puigdemont creu que es fa "cada dia més evident" que cal reforçar un espai "lliure de les prohibicions, les amenaces i les limitacions de drets" amb què l'Estat espanyol "està sotmetent" les institucions d'autogovern catalanes. Per això trasllada en nom del Consell la proposta perquè les organitzacions que tenen electes en les diferents institucions "participin activament" en la convocatòria, l'organització i el desenvolupament de l'assemblea. Finalment, el president del Consell per la República Catalana afirma que la crida es fa "extensible" a tots els càrrecs electes de Catalunya "que defensin el dret a l'autodeterminació" com a solució a la crisi entre Catalunya i Espanya.

Summary: El Consell per la República insta a constituir l'Assemblea de Càrrecs Electes per al 30 d'octubre


El cardenal i arquebisbe de Barcelona demana no abandonar la gent gran ACN Barcelona.-El president de la Conferència Episcopal Espanyola i  cardenal i arquebisbe de Barcelona, Joan Josep Omella, ha demanat aquest divendres unitat a societat, polítics, empresaris i institucions religioses, entre d'altres, per combatre els efectes posteriors de la pandèmia. "A mi el nom de Pacte de la Moncloa o no Moncloa, a mi més igual. Demanem la comunió entre tots i treballar tots plegats i en unió si pot ser amb Europa perquè mesures en necessitarem tots", ha afirmat Omella en una entrevista a Radio 4, en què també ha demanat no permetre que la gent gran mori sola. "No podem abandonar-los perquè són la nostra saviesa. Mereixen que estem al costat d'ells", ha subratllat el cardenal i arquebisbe de Barcelona. Omella no ha volgut entrar a valorar la gestió del govern espanyol en aquesta crisi i ha dit que "no és fàcil trobar de seguida una solució" a la pandèmia. "Aquelles coses que s'han fet malament, demanem perdó i corregim i treballem vers el futur per corregir aquesta situació", ha comentat l'arquebisbe de Barcelona, que considera que "ja hi haurà temps" per jutjar. "No és moment de retreure pecats i efectes que cadascú hagi tingut", ha afegit. Sobre el diàleg polític amb l'Estat, Omella ha insistit que és moment d'estar units ja que l'epidèmia "ens deixarà molt tocats", no només de salut, ha precisat, sinó "a tots els nivells". "Si no treballem tots plegats no ens en sortirem. És la unió que ens portarà a trobar solució i sortir victoriosos d'aquest moment tan difícil que ens toca passar", ha continuat. Sobre la gent gran, Omella ha fet una crida a no abandonar aquest col·lectiu, que representen "la saviesa de la nostra història". "Són homes i dones que han donat la vida reconstruint aquest país des que eren petits, ens han donat aquest país i han treballat tant. Els hem d'estimar, no podem deixar que morin abandonats", ha suplicat el cardenal Joan Josep Omella.  D'altra banda, davant les veus que reclamen que l'Església no quedi exempta de pagar l'IBI dels seus immobles, Joan Josep Omella ha reivindicat la feina per atendre afectats en aquesta crisi. En aquest sentit, ha explicat que la Conferència Episcopal ha donat 6 milions d'euros a Caritas aquesta setmana. "L'Església està fent un gran esforç i s'ha de reconèixer... S'ha de fer més? probablement tots", ha subratllat el cardenal, que també ha explica que a la diòcesi de Barcelona l'Arquebisbe a ha posat les seves cases d'exercici i seminaris a disposició dels malalts així com quatre esglésies.

Summary: Omella sobre els Pactes de la Moncloa: "El nom m'és igual, treballem tots plegats"


Uns joves han difós un vídeo per les xarxes socials on es pot veure un agent de la Guàrdia Urbana de Lleida colpejant brutalment i fins hi tot llençant una cadira al cap a un jove que es troba estirat a terra. Els fets van tenir lloc ahir dimecres a la nit en un bar del carrer Democràcia de la capital del Segrià i segons la regidora de Seguretat Ciutadana de la Paeria, Sara Mestres el vídeo només és la part final d'una actuació policial en què dos agents es van veure agredits per aquest grup de joves que estaria provocant molèsties. Mestres no ha volgut valorar si està o no justificada l'actitud violenta de l'agent de la Urbana i ha afegit que esperaran a la resolució judicial sobre el cas que ara es troba a mans de la justícia ja que hi ha denuncies presentades, tant per part dels agents com per part dels joves.  Els fets van tenir lloc ahir dimecres pels volts de les deu de la nit quan veïns del bar 'la Cordovesa' van avisar la Guàrdia Urbana pel soroll que hi havia a l'exterior. Segons ha informat Sara Mestres, una patrulla d'agents s'hi va personar i va demanar la identificació als dos joves que posteriorment va detenir. Aquests però, segons la versió policial, s'hi van negar i de seguida van ''iniciar una agressivitat'' llençant unes caixes de cervesa als urbans. A partir d'aquí, segons la regidora, va començar ''un conflicte d'agressions mútues'' que va acabar amb els cops que el policia dóna al jove i que es van enregistrar amb vídeo. En aquestes imatges, també es pot veure com l'agent agafa una cadira del bar i li llença al noi.  La batussa va acabar amb el jove del vídeo i un altre noi  detinguts. Sara Mestres ha explicat que els joves no han volgut presentar denuncia contra els policies però sí que ho ha fet la persona que va enregistrar les imatges. La Guàrdia Urbana ha presentat les corresponents diligències al jutjat de guàrdia, que és competent en la resolució dels conflictes, i en funció de la resolució, s'actuarà  ''si cal amb un expedient sancionador'' a l'agent que protagonitza les imatges, ha indicat Mestres, que de moment no ha volgut valorar-les a l'espera de que digui el jutjat de guàrdia corresponent. La regidora també ha explicat que els dos joves detinguts compten amb antecedents per fets similars i que han tingut conflictes amb altres cossos de seguretat. Així mateix, també ha assegurat que un dels joves va amenaçar a un agent dient-li que sabia que tenia dona i fills i que quan pogués ''els tallaria el coll a tots''. Els joves han quedat en llibertat aquest dijous i precisament al migdia han volgut anar al bar on va passar tot. Tensió al bar Aquest dijous al bar 'La Cordovesa' hi havia tensió entre els propietaris i també la gent que s'hi ha atansat al conèixer les notícies. Molts criticaven l'actitud de la policia però també hi havia veïns que es queixaven dels conflictes que hi ha al local. De fet, la regidora Sara Mestres ha alertat que el bar compta amb quatre actes aixecades per consum de droga, tant a l'interior com a la part de l'entrada que dóna al carrer.   Va ser en aquest punt, a for al carrer, on va començar tot plegat. La Shudan és familiar de la propietària, que és la seva sogra, i ha explicat que estava fregant a l'interior quan de cop i volta va començar la baralla amb la policia que es va desplaçar cap a dins del local. ''La meva sogra estava morta de por'', ha assegurat, ja que no havia vist res així en els 20 anys que fa que està al país.

Summary: Difonen un vídeo on es pot veure un agent de la Guàrdia Urbana de Lleida colpejant un jove que es troba al terra


Sordo celebra que els treballadors no perdran drets adquirits i diu que és un "èxit" per al diàleg social ACN Barcelona.-L'executiva de CCOO també ha ratificat aquest dimarts al matí el preacord sobre el teletreball al que van arribar amb la patronal i el govern espanyol ahir al vespre. Així ho ha confirmat el secretari general de CCOO, Unai Sordo, que ha destacat que és un acord "important perquè aconsegueix deixar clar en una llei que les despeses i els mitjans tècnics han d'anar a càrrec de les empreses" i que el treballador a distància "no perd cap dels drets que té adquirits mitjançant els convenis col·lectius". Així mateix, ha valorat que quedi per escrit la regulació de la jornada i el dret a la desconnexió digital i ha celebrat que l'acord és un "èxit" per al sindicalisme i el propi diàleg social.  Aquest matí, la patronal CEOE també ha donat el vistiplau al preacord, mentre que el govern espanyol portarà el text de la futura llei al Consell de Ministres.

Summary: CCOO ratifica el preacord amb govern espanyol i patronal per regular el teletreball